รัฐบาลไทย-ข่าวทำเนียบรัฐบาล-"ปนัดดา" เยี่ยมเยียนและพบปะผู้บริหาร คณาจารย์ และนักเรียน รร.สิรินธรราชวิทยาลัย และกำแพงแสนวิทยา จ.นครปฐม
วันพฤหัสบดีที่ 24 สิงหาคม 2560
"ปนัดดา" เยี่ยมเยียนและพบปะผู้บริหาร คณาจารย์ และนักเรียน รร.สิรินธรราชวิทยาลัย และกําแพงแสนวิทยา จ.นครปฐม
ม.ล.ปนัดดา ดิศกุล รัฐมนตรีช่วยว่าการกระทรวงศึกษาธิการ ลงพื้นที่เยี่ยมเยียนและพบปะผู้บริหาร คณาจารย์ และนักเรียนโรงเรียนสิรินธรราชวิทยาลัย อําเภอเมืองฯ และโรงเรียนกําแพงแสนวิทยา อําเภอกําแพงแสน เพื่อขับเคลื่อนโครงการโรงเรียนคุณธรรม
● เมื่อเวลา 08.00 น. ม.ล.ปนัดดา ดิศกุล พบปะสนทนา เรื่อง ‘โรงเรียนคุณธรรมสืบสานพระราชปณิธาน’ กับผู้บริหาร คณาจารย์ และนักเรียนโรงเรียนสิรินธรราชวิทยาลัย ณ บริเวณหน้าเสาธงโรงเรียนสิรินธรราชวิทยาลัย อําเภอเมืองนครปฐม โดยมีคณะกรรมการศึกษาธิการจังหวัด, ผู้บริหารสํานักงานเขตพื้นที่การศึกษามัธยมศึกษา เขต 9, ผู้บริหารโรงเรียนสิรินธรราชวิทยาลัย,ผู้บริหารสถานศึกษา,คณาจารย์ และลูกหลานนักเรียน ให้การต้อนรับและร่วมรับฟังการบรรยาย
ม.ล.ปนัดดา ดิศกุลกล่าวว่า โรงเรียนสิรินธรราชวิทยาลัยเป็นโรงเรียนที่จัดตั้งขึ้นด้วยสํานึกในพระมหากรุณาธิคุณอันสูงยิ่งของสมเด็จพระเทพรัตนราชสุดาฯ สยามบรมราชกุมารี ที่ทรงสนพระทัยในการจัดการศึกษาระดับมัธยมศึกษาให้แก่เยาวชนในชนบทห่างไกล ซึ่งโดยส่วนตัวแล้วโรงเรียนสิรินธรราชวิทยาลัยเป็นอีกหนึ่งโรงเรียนที่อยู่ในความทรงจําเสมอตั้งแต่ได้มาดํารงตําแหน่งผู้ว่าราชการจังหวัดนครปฐม (ปฐมนครแห่งความจงรักภักดี) เมื่อ 7 ปีที่แล้ว
ทั้งนี้ การดํารงตําแหน่งผู้ว่าราชการจังหวัดนครปฐม ทําให้ได้รู้จักครู อาจารย์ และผู้บริหารหลายท่าน ซึ่งเปรียบเสมือนมิตรแท้เพราะการมีเพื่อนที่ดีถือเป็นบรมญาติ คือญาติที่ยิ่งใหญ่ โดยเฉพาะอย่างยิ่งผู้ที่ประกอบอาชีพครูซึ่งเปรียบเสมือนเรือจ้าง พอส่งลูกศิษย์ถึงฝั่งก็ไปรับลูกศิษย์รุ่นใหม่ และปฏิบัติหน้าที่เช่นนี้จนกระทั่งเกษียณอายุราชการ แต่สําหรับครูบางท่าน แม้ว่าจะเกษียณอายุราชการแล้วก็ยังคงรักโรงเรียนและรักนักเรียนอยู่ ดังนั้นลูกหลานนักเรียนต้องคํานึงถึงความดีงามที่ครูอาจารย์พยายามพร่ําสอนให้ปฏิบัติดี ปฏิบัติชอบ ไม่ว่าจะเป็นโรงเรียนในภาคใดของประเทศไทย
ในส่วนของการเดินทางมาเยี่ยมเยียนผู้บริหาร คณาจารย์ และนักเรียนโรงเรียนสิรินธรราชวิทยาลัยในครั้งนี้ เพื่อขอความร่วมมือในการขับเคลื่อนโครงการโรงเรียนคุณธรรมตามนโยบายของกระทรวงศึกษาธิการ ซึ่งมีกรอบแนวคิดสําคัญ 5 ประการ คือ ความพอเพียง ความกตัญญู ความซื่อสัตย์ ความรับผิดชอบ และอุดมการณ์คุณธรรมจริยธรรม จึงขอความร่วมมือโรงเรียนสิรินธรราชวิทยาลัยช่วยกันขับเคลื่อนโครงการโรงเรียนคุณธรรมด้วย ให้สมกับคํากล่าวที่ว่า "ประเทศไทยเป็นเมืองแผ่นดินธรรม แผ่นดินทอง" เราไม่ทะเลาะเบาะแว้ง ไม่แบ่งแยก และต้องส่งเสริมให้ประเทศมีหลักธรรมาภิบาล
ม.ล.ปนัดดา กล่าวด้วยว่า ขอให้ลูกหลานทุกคนยึดหลักคําสอนพระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ 9 ในเรื่องของ "รู้-รัก-สามัคคี" และ "เข้าใจ เข้าถึง พัฒนา" เมื่อเรารู้เราก็จะเข้าใจ เมื่อมีความรักก็จะเข้าถึงได้ในทุกเรื่อง และเมื่อมีความสามัคคีก็จะเกิดการพัฒนาที่ยั่งยืน จึงขอให้ลูกหลานช่วยนํา "ศาสตร์ของพระราชา" เหล่านี้ไปขยายผล ตามพระราชดําริของสมเด็จพระเจ้าอยู่หัวมหาวชิราลงกรณ บดินทรเทพยวรางกูร ในหลวงรัชกาลที่ 10 ที่ทรงมีพระราชประสงค์ให้ลูกหลานเป็นคนดีของชาติบ้านเมือง
น.ส.วริศรา ศรีสวาท นักเรียนชั้นมัธยมศึกษาปีที่ 6กล่าวถึงการนําหลักความรับผิดชอบมาปรับใช้ในชีวิตประจําวันว่า ศาสตร์ของพระราชาที่สําคัญอีกประการหนึ่งคือ “ความรับผิดชอบ” ทุกวันนี้เรามีหน้าที่เป็นนักเรียนก็ต้องมีความรับผิดชอบและทําหน้าที่นักเรียนให้ดี เพื่อความภาคภูมิใจของครูอาจารย์ และบิดามารดา ผู้ปกครอง
ด.ช.บุญมา ประภาพันธ์ นักเรียนชั้นมัธยมศึกษาปีที่ 2กล่าวว่า คุณธรรมจริยธรรมเป็นเรื่องสําคัญ เราควรยึดมั่นในกฎหมายและนําหลักธรรมะมาใช้ในการดํารงชีวิต เพราะหากไม่มีคุณธรรมจริยธรรม สังคมไทยก็คงจะล่มจมเพราะไม่รู้จักคําว่าการทําความดีและละเว้นความชั่ว
● จากนั้นในเวลา 10.00 น. ม.ล.ปนัดดา ดิศกุล พบปะสนทนากับผู้บริหาร คณาจารย์ และนักเรียนโรงเรียนกําแพงแสนวิทยา พร้อมทั้งบรรยายพิเศษ เรื่อง 'ศาสตร์พระราชากับพัฒนาการทางการศึกษา' ณ หอประชุมโรงเรียนกําแพงแสนวิทยา อําเภอกําแพงแสน โดยมีนายสุชาติ ศรีแดงบุตร ผู้อํานวยการโรงเรียนกําแพงแสนวิทยา, ผู้บริหารสถานศึกษา, นายอําเภอกําแพงแสน, คณาจารย์ และลูกหลานนักเรียน ให้การต้อนรับและร่วมรับฟังการบรรยาย
ม.ล.ปนัดดา ดิศกุลกล่าวว่า การเดินทางมาจังหวัดนครปฐมในครั้งนี้ ทําให้รู้สึกเหมือนได้กลับมาบ้าน เพราะทําให้ระลึกถึงช่วงเวลาที่เคยดํารงตําแหน่งผู้ว่าราชการจังหวัดนครปฐม สําหรับการมาเยี่ยมเยียนคณะผู้บริหาร ครู อาจารย์ และลูกหลานนักเรียนนั้น เพื่อขอความร่วมมือในการร่วมกันขับเคลื่อนโครงการโรงเรียนคุณธรรมซึ่งเป็นอีกหนึ่งนโยบายสําคัญของกระทรวงศึกษาธิการ โดยหลักคิดของโครงการโรงเรียนคุณธรรมคือการน้อมนําศาสตร์ของพระราชามาปรับใช้ ซึ่งมีกรอบแนวคิดสําคัญ 5 ประการ คือ ความพอเพียง ความกตัญญู ความซื่อสัตย์ ความรับผิดชอบ และอุดมการณ์คุณธรรมจริยธรรม ถือเป็นการดําเนินงานเพื่อสืบสานพระราชปณิธานของพระบาทสมเด็จพระปรมินทรมหาภูมิพลอดุลยเดช ในหลวงรัชกาลที่ 9 พร้อมทั้งถวายเป็นพระราชกุศลแด่พระองค์ท่านด้วย
นอกจากนี้ กระทรวงศึกษาธิการมีแนวทางที่จะขับเคลื่อนและขยายผลโครงการโรงเรียนคุณธรรมไปยังสถานศึกษาในสังกัดต่าง ๆ อาทิ สถานศึกษาในสังกัดสํานักงานคณะกรรมการส่งเสริมการศึกษาเอกชน (สช.) 4,463 แห่ง, สํานักงานคณะกรรมการการศึกษาขั้นพื้นฐาน (สพฐ.) 30,717 แห่ง, สํานักงานคณะกรรมการการอาชีวศึกษา (สอศ.) 909 แห่ง (แบ่งเป็นของรัฐ 428 แห่ง และเอกชน 481 แห่ง), สถาบันอุดมศึกษาของรัฐ 80 แห่ง และเอกชน 74 แห่ง, สํานักงานส่งเสริมการศึกษานอกระบบและการศึกษาตามอัธยาศัย (สํานักงาน กศน.) 8,429 แห่ง
นอกจากนี้ ขอฝากให้ลูกหลานนักเรียนทุกคนมีเป้าหมายในการดําเนินชีวิต "อย่าเล่นกับชีวิต เพราะชีวิตไม่ใช่ของเล่น"เราต้องมองถึงอนาคตในการศึกษาต่อและการประกอบสัมมาชีพ ไม่โกงกิน ไม่วางอํานาจ อีกทั้งต้องมีสิ่งยึดเหนี่ยว เพื่อจะได้มีแรงบันดาลใจ ไม่ท้อแท้ต่อสถานการณ์ของโลกหรือของไทยที่เปลี่ยนแปลงไป รวมทั้งไม่เผยแพร่สิ่งที่ไม่ใช่ความเป็นจริง เพราะการเผยแพร่ให้ผู้อื่นรู้ในสิ่งที่ไม่ถูกต้องเป็นบาป ยึดหลักการ"Small is beautiful คือ เล็กแต่สง่างาม"ไม่ทําตัวใหญ่โต แต่ให้อ่อนน้อมถ่อมตนเข้าไว้ ซึ่งจะเป็นกําไรของชีวิต ตลอดจนขอให้ยึดถือและน้อมนําศาสตร์ของพระราชามาปรับใช้ เพื่อเป็นแนวทางในการดํารงชีวิต
ทั้งนี้ ม.ล.ปนัดดา ได้เสนอกรอบแนวคิดเพิ่มเติมเกี่ยวกับการทํางานและการดํารงตน 4 ประการเพื่อนําไปปรับใช้ในการดํารงชีวิตทั้งส่วนตนและส่วนรวม กล่าวคือ Protocol การรู้จักระเบียบและพิธีการ เพราะการอยู่ในสังคมนั้นเราต้องรู้จักพิธีการ ในการดํารงชีวิต, Etiquette คือสิ่งที่ควรปฏิบัติหรือสิ่งที่ควรจะเป็น ไม่สุดโต่ง ไม่ออกนอกกรอบ, Manners การมีมารยาทที่ดี และ Education การหมั่นศึกษา ขวนขวายหาความรู้
นายนนติวัฒน์ ทองยอดเกรื่อง นักเรียนชั้นมัธยมศึกษาปีที่ 5กล่าวว่า จากการที่ได้รับฟังการบรรยายในครั้งนี้ จะนําความรู้ที่ได้ไปประยุกต์ใช้กับกิจกรรมของโรงเรียน อาทิ สโมสร Interact หรือกิจกรรมพี่ช่วยน้องซึ่งเป็นการติวหนังสือด้านวิชาการให้น้อง และเป็นกิจกรรมที่จัดขึ้นทุกวันศุกร์ตอนพักกลางวันสําหรับนักเรียนในทุกระดับชั้นปีที่มีความสนใจ โดยสามารถนําเรื่องคุณธรรมจริยธรรมไปสอดแทรกในกิจกรรม Interact ได้ เช่น หลักปรัชญาเศรษฐกิจพอเพียง และการสอนให้น้องรู้จักอดออม เป็นต้น
อรพรรณ ฤทธิ์มั่น, บัลลังก์ โรหิตเสถียร: สรุป/รายงาน
อิทธิพล รุ่งก่อน: ถ่ายภาพ, กราฟิกปก
ยุทธพงศ์ เลือกกลั่นดี:กราฟิกภาพถ่าย